b'\n_START_ARTICLE_\nZoran Pavlovi\xc4\x87\n_START_SECTION_\nKlubska kariera\n_START_PARAGRAPH_\nPavlovi\xc4\x87 je svojo kariero za\xc4\x8del v Rudarju iz Velenja, kamor se je z dru\xc5\xbeino preselil v mladosti. Prvi \xc4\x8dlanski nastop je imel v sezoni 1994/1995. Naslednjo sezono se je uveljavil v prvi ekipi. V sezoni 1996/1997 je z Velenj\xc4\x8dani postal pokalni prvak. V Velenju je ostal vse do konca sezone 1998/1999. V pripravah na naslednjo sezono je v prijateljski tekmi proti zagreb\xc5\xa1kemu Dinamu dosegel tri zadetke, kar je pripomoglo k prestopu v Dinamo za sezono 1999/2000, ko je Pavlovi\xc4\x87 na 17-ih tekmah dosegel en gol. Naslednjo sezono je prestopil v dunajsko Austrio, kjer je bil sprva nezamenljiv \xc4\x8dlan prve enajsterice. Odigral je 20 tekem, nato pa prestopil k tekmecu iz Salzburga. Tudi tam se ni naigral, zato ga je pot vodila v Ukrajino, kjer je zaigral za Vorsklo Poltavo. Kariero je nadaljeval na \xc4\x8ce\xc5\xa1kem, nato pa se je pred za\xc4\x8detkom sezone 2004/2005 vrnil v Slovenijo. V prvem delu je igral za ljubljansko Olimpijo. Ko je postalo jasno da klub propada, je v zimskem prestopnem roku prestopil v Nem\xc4\x8dijo, kjer je okrepil \xc4\x8detrtoliga\xc5\xa1ki klub. Tam ni ostal dolgo, saj je \xc5\xbee v naslednjem prestopnem roku vrnil k v mati\xc4\x8dnem Rudarju. Njegovim prestopom \xc5\xa1e ni bilo konec, saj je ob izpadu Rudarja v 2. slovensko nogometno ligo prestopil v lendavsko Nafto. Tam je bil v prvi polovici sezone eden izmed najbolj\xc5\xa1ih posameznikov v ligi. Zanimanje zanj je pokazal ljubljanski Interblock, kjer so ga pred za\xc4\x8detkom sezone 2007/2008 odpisali, po dolgotrajnem sporu (Ljubljan\xc4\x8dani mu niso dali pla\xc4\x8de, ker naj bi z izjavami v \xc4\x8dasupisu blatil ime kluba in s tem kr\xc5\xa1il pogodbo). V zimskem prestopnem roku je zvestobo obljubil Mariboru, kamor ga je zvabil tamkaj\xc5\xa1nji \xc5\xa1portni direktor Zlatko Zahovi\xc4\x8d. V za\xc4\x8detku sezone 2009/10 je zaradi pritiskov navija\xc4\x8dev prekinil pogodbo z Mariborom, v zimskem prestopnem roku pa podpisal za NK Drava.\n_START_SECTION_\nReprezentan\xc4\x8dna kariera\n_START_PARAGRAPH_\nV slovenski reprezentanci je debitiral na prvi tekmi Sre\xc4\x8dka Katanca v vlogi selektorja. V kvalifikacijah za Evropsko prvenstvo 2000 je bil vseskozi na klopi, vendar ni dobil prilo\xc5\xbenosti na niti eni tekmi. V kvalifikacijah za Svetovno prvenstvo 2002 je igral na \xc5\xa1estih tekmah rednega dela, v dodatnih kvalifikacijah pa je dobil prilo\xc5\xbenost s klopi za rezerve. Na ni igral, \xc4\x8deprav je z reprezentanco pripotoval v Ju\xc5\xbeno Korejo. Svojo zadnjo reprezentan\xc4\x8dno tekmo je odigral aprila 2002. Skupaj je zbral 21 nastopov, a le dvakrat je igral celotno tekmo.'